भ्याली पब्लिक र एन्जल्स हार्ट बीएनए बास्केटबल च्याम्पियन
भ्याली पब्लिक र एन्जल्स हार्ट बुधबार पाँचौं बीएनए कप अन्तरविद्यालय बास्केटबल प्रतियोगितामा च्याम्पियन बनेका छन् । भ्याली पब्लिक सिनियरतर्फ ब्वाइज/गल्र्स दुवैमा विजेता भयो । एन्जल्स हार्ट जुनियर ब्वाइजतर्फ च्याम्पियन बन्यो ।
काठमाडौँ — भ्याली पब्लिक र एन्जल्स हार्ट बुधबार पाँचौं बीएनए कप अन्तरविद्यालय बास्केटबल प्रतियोगितामा च्याम्पियन बनेका छन् । भ्याली पब्लिक सिनियरतर्फ ब्वाइज/गल्र्स दुवैमा विजेता भयो । एन्जल्स हार्ट जुनियर ब्वाइजतर्फ च्याम्पियन बन्यो ।बसुन्धारा नेसनल एकेडेमी (बीएनए) द्वारा आयोजित प्रतियोगिताको फाइनलमा भ्याली पब्लिकले एचएचसीएलाई ४५–२१ स्कोरले पराजित गर्‍यो । भ्यालीको जितमा छिरिङ लामाले १८ स्कोर गरे । दिवस भुजेलको १६ स्कोर मदतमा ग्रिनल्यान्डले एन्जल्स हार्टलाई ४२–२६ ले हराउँदै तेस्रो स्थान हात पार्‍यो ।सिनियर गल्र्सको उपाधि भिडन्तमा भ्याली पब्लिकले ग्रिनल्यान्डमाथि २१–९ को जित पायो । भ्यालीकी अनिता गुरुङले ९ स्कोर गरिन् । एचएचसीएले बीएनएलाई २०–६ ले हराएर तेस्रो स्थान हात पार्दा सराह घलेले १४ अंक जोडिन् ।जुनियर ब्वाइज फाइनलमा एन्जल्स हार्टले इडेन ब्रिज एकेडेमी (ईबीए) लाई २३–१८ ले हरायो । एन्जल्सका प्रतीक कँडेलले ८ स्कोर जोडे । ग्रिनल्यान्डले स्काइलार्कमाथि १६–१३ को जित निकाल्दै तेस्रो स्थानमा भेट्टायो । ग्रिनल्यान्डका आयुश घलेले ९ स्कोर बटुले ।सिनियर ब्वाइजमा भ्याली पब्लिकका सुनील पौडेल, गल्र्समा भ्यालीकै अनिता गुरुङ र जुनियर ब्वाइजमा एन्जल्स हार्टका प्रतीक कँडेल मोस्ट भ्यालुएबल प्लेयर घोषित भए । ब्वाइजमा बीएनएका सन्देश खड्का, गल्र्समा भ्यालीकी लोरिसा गौचन र जुनियरमा ईबीएका एलेक्स राई सर्वाधिक स्कोरकर्ता बने ।